གོང་སྨྲོས་བཞིན་བློན་པོ་མགར་གྱི་སྐོར་ལ་ཞིབ་འཇུག་གནང་མཁན་ཚོས་མགར་གྱི་རུས་རྒྱུད་དེ་དམུ་ལས་མཆད་པ་ངོས་འཛིན་གནང་བཞིན་ཡོད།འདི་ཡང་མནོ་བསམ་གཏོང་དགོས་པ་ཞིག་ལ་དཔེ་རྙིང་འདིའི་ནང་འཁོད་པའི་བཞད་མཐོང་སྨོན་གླང་མ་ཆབ་གའི་ཆུ་ཚན་གྱི་ཤར་ཕྱོགས་སྤྱི་ལེ་དྲུག་ཙམ་གྱི་སར།དཔལ་ལྡན་དར་ལྡིང་ཞེས་པའི་སར་དམུ་རིགས་གཤེན་གྱི་གནའ་བོའི་གདན་ས་རི་རྒྱལ་དགོན་ཁྲི་བརྟན་ནོར་བུ་རྩེ་དང་གསས་ཁང་གསེར་སྒོ་ཁྲ་མོ་གཉིས་ད་བར་དུ་ཡང་དམུ་གཤེན་གྱི་གདུང་བརྒྱུད་འཛིན་པ་ནོར་བུ་དབང་རྒྱལ་བར་མ་ཆད་པ་ཡོད།གཞན་ཡང་དམུ་རིགས་གཤེན་གྱི་བསྟན་འབྱུང་ལས་དམུ་གཤེན་ལྷའི་གདུང་རྒྱུད་དམིགས་བསལ་དུ་འཆེད་པ་ལས་སྒོང་ང་རང་རྡོལ་གྱི་ནང་ནས་མཚན་ལྡན་གྱི་ཁྱིའུ་གདུང་དྲུག་བལྟམས་པ་ནི།གདུང་རྒྱུད་ཀྱི་རྒྱལ་པོ་སྡེ་དྲུག་སྟེ།དམུ་གཤེན་ལྷ་ཡི་གདུང་དང་།དཔའ་བོ་གསས་རྗེའི་གདུང་།རྒྱ་ཧ་ཤང་རྒོད་གསས་ཀྱི་གདུང་དང་།གཉན་མཁའ་འགྱིང་གི་གདུང་དང་།ཤག་གར་གསས་ཀྱི་གདུང་དང་།ཧོས་གནམ་གསས་ཀྱི་གདུང་དང་དྲུག་བྱུང་།ཞེས་པའི་ནང་གཡུང་དྲུང་བོན་གྱི་གཞུང་ལས་གསུངས་པའི་དམུ་རིགས་འདི་དང་ཕྱིས་འབྱུང་བོད་ཀྱི་ལོ་རྒྱུས་ཕལ་མོ་ཆེར་གསུངས་པའི་བོད་མིའི་མེས་པོ་མི་བུ་གདུང་དྲུག་ནང་གི་རྨུའམ་དམུ་རིགས་འདི་གཉིས་ཕྱོགས་གང་ནས་བསམ་ཡང་གཅིག་ཏུ་སེམས།བསྟན་འབྱུང་འདི་ལས་བོད་དུ་དམུ་གཤེན་བྱོན་ཚུལ་ཐད་ཐོག་མར་བོད་རྗེ་དམུ་ཁྲི་བཙན་པོའི་སྐབས་ཞང་ཞུང་ནས་མཁས་པ་བརྒྱ་དང་རྩ་བརྒྱད་བླའི་མཆོད་གནས་སུ་གདན་དྲངས་སོགས་བོན་གྱི་བྱམས་མའི་རྒྱུད་ཀྱི་རྒྱལ་རབས་ནས་བཤད་པ་གསུངས་ལ།ཕྱིས་ཁྲི་སྲོང་ལྡེ་བཙན་གྱི་བར་རྒྱལ་རབས་བཅུ་ཕྲག་གསུམ་དང་བདུན་ཕྲག་གཅིག་གི་བར་རྒྱལ་པོའི་མཆོད་གནས་ཁོ་ནར་བཞུགས།རྒྱལ་པོ་དེའི་རིང་ལ་བོན་གྱི་བསྟན་པ་བསྣུབས་ནས་དམུ་གཤེན་རིགས་རྒྱུད་ཡུལ་གཞན་དུ་ཁྱར་བའི་ཐད་ལ།རྒྱལ་བློན་གདུག་པའི་བསམ་སྦྱོར་གྱིས་བོན་བསྟན་པ་རིན་པོ་ཆེ་བསྣུབས་པར་བརྩམ་པས།རིག་འཛིན་གཤེན་པོ་ཀུན་ཐུགས་ཆད་ནས།བོད་དུ་མ་བཞུགས་པར་རྫུ་འཕྲུལ་གྱིས་འཕུར་ནས།མཁའ་སྤྱོད་དང་།གཡའ་རི་གངས་བྲག་མཚོ་གླིང་བྲག་ཕུགརྩྭ་མི་ཤིང་མི།འཇང་མོ་མི་རྐང་མའི་ཡུལ་སོགས་མཐའ་འཁོབ་རྣམས་སུ་གཤེགས་པས།དམུ་གཤེན་དེ་གཉིས་ཀྱང་ཤར་ཙོང་ཁའི་ཡུལ་དུ་གཤེགས་སོ་ཞེས་འཁོད།ད་ལྟའི་བཞད་ཀྱི་ཡུལ་དུ་ཆགས་པའི་དམུ་རིགས་གཤེན་གྱི་གདན་ས་འདི་དུས་གང་ཙམ་ལ་འདིར་འཕོས་མིན་ཐད།དམུ་རིགས་གཤེན་གྱི་གདན་ས་དང་བོན་གྱི་ཆགས་འཇིག་དང་འབྲེལ་བའི་ལོ་རྒྱུས་དེབ་ཐེར་ཁག་ནང་།བོད་རྒྱལ་གྲི་གུམ་བཙན་པོའི་དུས་སུ་བོན་བསྟན་ནུབ་རིར་ཕྱོགས་པའི་དབང་གིས་དམུ་གཤེན་གྱི་གདུང་དེ་ཡང་ཉག་ཕྲ་བར་གྱུར།ཕྱིས་ནང་པ་སངས་རྒྱས་ཆོས་ལུགས་བོད་དུ་ས་ཁྱབ་རྡོ་ཁྱབ་དུ་སོང་ནས་བན་བོན་དབར་གྱི་འཁྲུག་གཞི་ཡང་ཇེ་མང་དུ་སོང་མཐར།བོན་པོ་རྣམས་སྐབས་དེའི་རྒྱལ་པོའི་ཆབ་སྲིད་ཀྱི་ལྟེ་གནས་ནང་ཐག་རིང་བའི་སར་ཕར་སྤྲད་བྱས་འདུགདམུ་གཤེན་གྱི་གདུང་རྒྱུད་དག་ཀྱང་ད་ལྟའི་གནས་འདིར་འཕོས་པར་སེམས།